Diari Oficial de la Generalitat Valenciana


Sumari del DOGV 124, del 06-10-1983 (1983/802419)

DECRET 114/1983, de 26 de setembre, del Consell de la Generalitat Valenciana, pel qual s'aprova l'estructura orgànica de la Conselleria d'Economia i Hisenda de la Generalitat Valenciana.
------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1983/09/26/114/dof/vci/html**

### Dades del document

Número de DOGV
:   124

Data del DOGV
:   06-10-1983

Secció del DOGV
:   DISPOSICIONS GENERALS

Número del document
:   1983/802419


Data del document
:   26-09-1983

Organisme emissor
:   Conselleria d'Economia i Hisenda

Tipus de document
:   Decret

Anàlisi jurídica

Decret 114/1983, de 26 de setembre, del Consell de la Generalitat Valenciana, pel qual s'aprova l'estructura orgànica de la Conselleria d'Economia i Hisenda de la Generalitat Valenciana.  
El Decret 67/1983, de 28 de juliol, va modificar l?estructura del Consell de la Generalitat Valenciana pel que fa al nombre i denòminació de les distintes Conselleries.   
Segons el Decret esmentat, la Conselleria d'Hisenda passà a denòminar-se Conselleria d'Economia i Hisenda, i se li atribuïen les funcions que fins aquell moment tenia la Subsecretaria de Programació Econòmica, dependent de Presidència.   
La nova situació jurídica creada per la norma esmentada, així com l'assumpció d'una sèrie de competències, immediates en uns casos, i futures en altres, fan necessària una àmplia reestructuració orgànica i organitzativa de la Conselleria d'Economia i Hisenda.   
L'objectiu d'aquesta reestructuració és el compliment de les funcions que li corresponen, seguint al máxim criteris d'austeritat, sense pèrdua d'eficàcia en l'activitat i amb el menor increment de la despesa pública. Per aquest motiu el Secretari General Tècnic es configura com la màxima autoritat de la Conselleria després del Conseller.   
L'esquema organitzatiu que es pretén afecta només els òrgans superiors, partint de la figura del Conseller, seguint amb la del Secretari General Tècnic, que depén directament i immediata d'aquell, i en un nivell directiu integrat pels Directors Generals, l'Interventor General i el Tresorer General.  
La Conselleria s'estructura en les àrees o blocs funcionals següents: coordinació i gestió, serveis comuns a totes les àrees directives, programació econòmica, política financera, tributs, política pressupostària, intervenció i tresoreria.  
En conseqüència, a proposta del Conseller d'Economia i Hisenda, i amb la deliberació i aprovació prèvies del Consell de la Generalitat Valenciana, en sessió celebrada el dia 26 de setembre de 1983,   
DECRETE  
Article 1  
La Conselleria d'Economia i Hisenda, sota la direcció del Conseller titular, s'estructura en els òrgans següents:   
a) Secretaria General Tècnica.  
b) Direcció General d'Economia.  
c) Direcció General de Política Financera.  
d) Direcció General de Tributs.  
e) Direcció General de Pressupostos.  
f) Intervenció General.  
g) Tresoreria General.   
Article 2  
El Conseller d'Economia i Hisenda és el màxim òrgan executiu responsable de la Conselleria, i exerceix les competències que li corresponen Segons que disposa l'article 20 del Reglament de Règim Interior del Consell.   
Article 3  
El Secretari General Tècnica és el cap superior de la Conselleria, després del Conseller, i li corresponen les funcions següents:  
a) Exercir la direcció superior de tot el personal del departament i resoldre els afers que hi tinguen relació, llevat dels casos reservats a la decisió del Conseller.  
b) Assumir la inspecció dels centres, dependències i organismes adscrits a la Conselleria.  
c) Disposar tot allò que faça referència al règim intern dels serveis generals de la Conselleria, i resoldre els expedients respectius quan no siguen competència privativa del Conseller o dels Directors Generals.  
d) Prestar assistència tècnica i administrativa al Conseller en tots els assumptes que aquest considere convenient amb vista a la coordinació dels serveis.  
e) Realitzar estudis i informes d'interés per a la Conselleria, i donar suport als distints centres del departament.   
f) Dirigir el Centre de Procés de Dades de la Conselleria, amb l'objectiu de la mecanització integral.  
g) Preparar compilacions de les disposicions vigents que efecten a la Conselleria, així com la revisió dels textos legals.  
h) Ser l'òrgan de comunicació amb altres administracions i entitats que tinguen relació amb la Conselleria i amb les altres Conselleries.   
Article 4  
Correspon a la Direcció General d'Economia, en els termes del que disposa l'apartat 32 de l?article 31 i en el número 1 de l'apartat 1.r de l?article 34 de l?Estatut d'Autonomia de la Comunitat Valenciana, el compliment de les funcions següents:  
a) La realització d'estudis i l'elaboració de programes per al foment del desenvolupament econòmic i social de la Comunitat.  
b) La formulació dels plans i programes del sector públic, així com la coordinació i el control d'aquests.  
c) La coordinació dels programes sectorials, assegurant-ne la congruència amb els generals, especialment pel que fa a inversions públiques.  
d) L'estudi de la conjuntura econòmica, així com la realització de previsions sobre l'evolució de l'activitat econòmica.  
e) L'atenció al correcte funcionament de les empreses públiques en l'àmbit de la Comunitat Valenciana, per raó de les competències atribuïdes a la Generalitat.  
f) L'elaboració de les estadístiques d'interés per a la Generalitat.  
g) L'anàlisi i la coordinació de les activitats relacionades amb les conseqüències derivades de l'entrada a les Comunitats Europees.  
Article 5  
Corresponen a la Direcció General de Política Financera les funcions següents:  
a) L'emissió, intercanvi i cancel·lació del Deute Públic que emeta la Generalitat Valenciana.  
b) Les anàlisis i les estadístiques de mercats i d'operacions financeres del sector públic valencià.  
c) Desplegar les competències previstes en l'Estatut d'Autonomia sobre institucions de crèdit cooperatiu, públic i teritorial i Caixes d'Estalvis.  
d) Els estudis i informes sobre els problemes de finançament interior que siguen de la competència de la Conselleria.  
e) En general, les funcions que en matèria de política financera li atribuesca l'ordenament jurídic vigent.  
Article 6  
La Direcció General de Tributs constitueix un centre directiu, les funcions del qual són les següents:  
a) Vetlar per la correcta observança de la normativa vigent en matèria de gestió, liquidació, recaptació, inspecció i revisió dels tributs i d'altres ingressos propis de la Generalitat Valenciana.  
b) Assegurar, d'acord amb les disposicions de la llei de cessió de tributs a la Generalitat Valenciana, el desplegament puntual de la gestió, la liquidació, la inspecció, la recaptació i la revisió dels tributs cedits per l'Estat.  
c) Desplegar les funcions previstes per l'ordenament vigent tendents a potenciar la col·laboració entre l'Administració Central i l'Administració Autònoma, tant pel que fa als tributs cedits com als tributs de l'Estat recaptats en el territori de la Comunitat Valenciana.   
d) Analitzar l'acompliment de les previsions de recaptació; realitzar estudis de seguiment del frau fiscal i proposar les mesures conduents a la seua eliminació; formular anàlisis macroeconòmiques de la política fiscal, i realitzar estudis sobre l'evolució de la pressió fiscal.   
e) Desenvolupar, a través del gabinet corresponent, els estudis necessaris per a facilitar la realització de les funcions esmentades, disposant dels arxius documentals i jurisprudencials corresponents.   
Article 7  
La Direcció General de Pressupostos és el Centre Directiu a què correspon la tramitació, i si fa al cas la resolució, de tots els afers que les disposicions vigents atribueixen a la Conselleria d'Economia i Hisenda en matèria de pressupostos de la Generalitat Valenciana, i li corresponen, entre altres, les funcions següents:   
a) L'obtenció, l?anàlisi i l'agregació, si fa al cas, de les dades, antecedents, informes i estadístiques necessàries per a l'elaboració dels projectes de pressupost de despeses, d'ingressos i de beneficis fiscals.   
b) Els estudis provisionals sobre recursos del sector públic valencià i sobre política pressupostària.   
c) La recepció, l?emissió d'informes i la tramitació dels acords sobre modificacions pressupostàries.   
d) Les propostes i les anàlisis de programes d'actuació, així com de les seues modificacions i el control de la realització dels objectius assignats a cada programa.   
e) Les inversions i el finançament de les societats regionals.   
f) El finançament d'inversions i dotacions.   
g) L'anàlisi i el control de les decisions de les quals deriven conseqüències econòmiques en matèria de retribucions i efectius de personal, així com l'establiment dels mecanismes d'informació i coordinació que asseguren la implantació d'una política retributiva coherent, col·laborant amb la Direcció General de la Funció Pública en l'exercici de les competències respectives.   
A més de les funcions que li correspon retre mitjançant els serveis centrals, desplegarà aquelles que li són pròpies a través de les oficines pressupostàries de les Conselleries.   
Article 8  
Correspon a la Intervenció General el control de tots els actes de l'Administració de la Generalitat, els seus Organismes Autònoms i Empreses Públiques, que donen lloc al reconeixement de drets i obligacions de contingut econòmic, així com dels ingressos i pagaments que en deriven, i de la recaptació, inversió o aplicació en general dels seus cabals, per tal d'assegurar que l'administració de la Hisenda s'ajuste a les disposicions aplicables a cada cas. Tindrà el triple caràcter de Centre Directiu de la Comptabilitat Pública, Centre de Control Intern i Centre de Control Financer.   
La intervenció, fins que siga aprovada la Llei de la Hisenda Pública de la Generalitat Valenciana, serà exercida d'acord amb el que disposen els articles 16 i 93 de la Llei General Pressupostària.   
Article 9  
Corresponen a la Tresoreria General les funcions relatives a la recaptació de drets, distribució i realització de pagaments que hagen d'efectuar les Caixes del Tresor; servir el principi d'unitat de caixa; respondre dels avals contrets per la Generalitat, així com els corresponents a l'administració, conservació i defensa del Patrimoni de la Generalitat; confecció de l'inventari i avaluació de tots els béns, mobles i immobles, que integren o hagen d'integrar l'esmentat Patrimoni; la realització de les inspeccions periòdiques d'aquest, i també totes les que deriven de l'Estatut d'Autonomia de la Comunitat Valenciana.   
Article 10  
La Intervenció General i la Tresoreria General tindran categoria administrativa de Direcció General.   
Els nomenaments d'Interventor General i Tresorer General hauran de recaure en funcionaris pertanyents als Cossos d'Intervenció i Comptabilitat de l'Estat, Interventors d'Administració Local, Dipositaris d'Administració Local i Interventors de la Seguretat Social o d'altres cossos homologables als anteriors.   
DISPOSICIONS DEROGATORIES  
Primera.-Queda derogat el Decret de 20 de desembre de 1982, pel qual s'aprovava l?estructura orgànica de la Conselleria d'Hisenda de la Generalitat Valenciana, publicat al Diari Oficial de la Generalitat Valenciana núm. 89, de 28 de desembre de 1982.   
Segona.-Queden derogades totes les altres normes d'igual o inferior categoria que s'oposen al present Decret.   
DISPOSICIONS FINALS  
Primera.-El Conseller d'Economia i Hisenda disposarà les normes i resolucions necessàries per al desplegament del present Decret.   
Segona.-Aquest Decret entrará envigor el mateix dia de la seua publicació al Diari Oficial de la Generalitat Valenciana.   
València, a 26 de setembre de 1983.   
El President de la Generalitat,  
JOAN LERMA I BLASCO  
El Conseller d'Economia i Hisenda,  
ANTONI BIRLANGA I CASANOVA


Còpia Permalink ELI